विदेश मंत्री भुट्टो बोले- इसके पीछे भारत की डिप्लोमेसी, भारत को दोस्त कहते जुबान लड़खड़ाई
India's Diplomacy; Bilawal Bhutto On Kashmir and UN Agenda पाकिस्तान के विदेश मंत्री बिलावल भुट्टो ने माना है कि उनका देश संयुक्त राष्ट्र संघ यानी UN के एजेंडा में कश्मीर के मुद्दे को शामिल नहीं करवा पा रहा है। भुट्टो ने भारत की डिप्लोमेसी को इसकी वजह बताया है।
पाकिस्तान के विदेश मंत्री बिलावल भुट्टो ने माना है कि उनका देश संयुक्त राष्ट्र संघ यानी UN के एजेंडा में कश्मीर के मुद्दे को शामिल नहीं करवा पा रहा है। भुट्टो ने भारत की डिप्लोमेसी को इसकी वजह बताया है।
उन्होंने शुक्रवार को एक प्रेस कांफ्रेंस के सामने इस बात को कबूला है। भुट्टो ने कहा- कश्मीर के मुद्दे को UN के एजेंडा में शामिल करवाना हमारे लिए बड़ी टास्क है। भारत के कड़े विरोध के चलते और कश्मीर पर पहले से ही गढ़ी अपनी कहानियों को वो बहुत पुख्ता तरीकों से रखते हैं।
भारत के बारे में बात करते हुए जुबान लड़खड़ाई
कांफ्रेंस के दौरान बिलावल भुट्टो ने भारत को लेकर पाकिस्तान के रुख पर बात करनी चाही तो उनकी जुबान कई बार लड़खड़ाई। बिलावल ने पहले भारत को दोस्त कहा फिर वो करीब तीन बार भारत को दोस्त कहने पर अटके और फिर अंत में भारत को पड़ोसी देश कहते हुए संबोधित किया।
भुट्टो ने पत्रकारों से कहा - भारत दावा करता है कि कश्मीर UN के लिए कोई विवादित मामला नहीं है, भारत के मुताबिक कश्मीर में कोई सीमा विवाद ही नहीं है। वो इसे सही साबित करने में पूरा जोर लगा देते हैं। वो पूरी कोशिश करते हैं कि कश्मीर पर उनकी बात मानी जाए।
कश्मीर पर पाकिस्तान को सिर्फ तुर्किये का साथ 
दरअसल, पाकिस्तान जब भी UN में कश्मीर का मुद्दा उठाता है तो अकेले पड़ जाता है। पिछले साल जब जनरल एसेंबली की मीटिंग में कश्मीर पर वोटिंग हुई तो 193 देशों में पाकिस्तान के प्रस्ताव का केवल तुर्किये ने समर्थन किया था। वहीं पाकिस्तान की तरफ से उठाए गए कश्मीर के मुद्दे पर आखिरी बार 2019 में ही थोड़ा बहुत ध्यान दिया गया था।
UNSC रिफॉर्म की मीटिंग में पाक को कश्मीर याद आया
कश्मीर के मुद्दे को UN में जगह न मिलने पर पाकिस्तान की बौखलाहट कई बार सामने आई है। चार महीने पहले नवंबर में संयुक्त राष्ट्र संघ की बैठक में UNSC के रिफॉर्मस पर बात हो रही थी। इस बैठक में पाकिस्तान ने जानबूझकर कश्मीर का मामला उठा दिया। जिस पर भारत के UN में भारत के स्थायी मिशन के काउंसलर प्रतीक माथुर ने कड़ा जवाब दिया।
प्रतीक माथुर ने कहा था- हम यहां UNSC रिफोर्म की बात कर रहे हैं, लेकिन पाकिस्तान के एक प्रतिनिधि ने फिर से जम्मू-कश्मीर का अनुचित संदर्भ दिया है। वो मानें या न मानें जम्मू-कश्मीर भारत का अभिन्न अंग है। पाकिस्तान झूठ फैलाने की कोशिश कर रहा है। इसमें वो कभी कामयाब नहीं होंगे।